三川誦杜老觀水漲詩
作者：晁說之
朝代：宋

paragraphs: 平生少陵詩，佳處豈盡識。
何敢窺意韻，尚且昧形迹。
身到三川來，瞀瞀迷咫尺。
連天穹谷句，忘饑三歎息。
高高方若懸，下下仍如績。
扶上而削下，乃在吾行役。
突然念此老，鎔寫不可極。
意中無遺境，象外有餘力。
後來羣偷兒，蠧魚恣口食。
安知九鼎珍，宜爾終身瘠。
此行敢告勞，顧影若有得。
不見水漲時，兩眼猶歷歷。